Segons un informe de Manpower, Catalunya crearà 80.000 nous llocs de treball aquest 2017 ACN Barcelona.-L’economia catalana recuperarà els nivells d’ocupació previs a la crisi iniciada el 2007 durant el 2021, sempre que es mantingui una taxa de creixement dels llocs de treball al nivell previst per 2017 (+2,5%) i no es produeix un xoc exterior a la zona euro que interrompi aquesta evolució. Segons l’Índex ManpowerGroup que s’ha presentat aquest dimarts, aquesta recuperació de l’ocupació viurà un episodi rellevant aquest 2017, amb la creació de 80.000 nous llocs de treball, el que representarà el citat creixement del 2,5% interanual. Pel que fa al passat 2016, la creació d’ocupació de l’economia catalana ha crescut a un ritme del 3,4% i ha liderat el mercat laboral espanyol amb prop del 24% del creixement dels llocs de treball al conjunt de l’Estat.

Summary: L’economia catalana recuperarà el 2021 els nivells d’ocupació de 2007 si es manté el ritme de creixement actual


La Crida Nacional per la República presentarà aquest dijous el seu projecte i el calendari d’accions que durà a terme fins la convenció fundacional que té previst celebrar a finals d’any. Els portaveus de la Crida, Gemma Geis, Ferran Mascarell i Torni Morral faran una roda de premsa a les 12:30 hores al MACBA per explicar l’estratègia a seguir per constituir-se com a nou espai polític. La plataforma que impulsen Carles Puigdemont, Quim Torra i Jordi Sànchez celebrarà la convenció abans que acabi el 2018, amb tots els adherits que té, on s’escollirà la direcció de la Crida i s’hi aprovarà una ponència ideològica. De moment només el PDeCAT s’ha mostrat predisposat a formar part d’aquest espai que vol ser “transversal”, i que ERC i CUP ja han rebutjat.

Summary: La Crida presenta dijous el seu projecte i el calendari d’accions fins la convenció que celebrarà a finals d’any


'Toro', la nova pel·lícula de Kike Maíllo, director d''Eva', arriba aquest divendres al cinema i inaugurarà també el mateix dia el Festival de cinema de Màlaga. El film, protagonitzat per Mario Casas, Luis Tosar, José Sacristán, Ingrid García Jonsson i Claudia Canal, és un thriller d'acció que transcorre durant 48 frenètiques hores. Aquesta setmana també s'estrena el documental català 'Rumba 3. De ida y vuelta' dirigida per David Casademunt i Joan Capdevila i la nova pel·lícula de Luca Guadagnino, 'Cegados por el sol', encarregada aquesta setmana d'inaugurar el D'A, Festival de cinema d'autor de Barcelona.  Dos germans es retroben a 'Toro', un ha estat a la presó i l'altre ha robat a un perillós perista i ara fuig amb la seva filla petita. Els tres duen a terme un viatge per una Andalusia violenta i salvatge, en el qual aniran aflorant les ferides del passat i on els dos germans es veuran obligats a reconciliar-se. El film està produït per Apaches Entertainment, Atresmedia Cine, Zircozine, Escándalo Films, Maestranza Films, Telefónica Studios y Ran Entertainment, en associació amb BMedia 2013-Back up Media. 'Toro' també compta amb la participació d'Atresmedia, Movistar+, Canal Sur Televisión i TVG i amb el suport de l'ICAA, l'ICO, la Junta d'Andalusia, AGADIC i la Xunta de Galícia.  Arriba a la gran pantalla el documental 'Rumba 3. De ida y vuelta', produïda per la productora catalana Tossa Bella, que ja es va projectar al Festival Beefeater In-edit. Dirigida per David Casademunt i Joan Capdevila, el documental s'endinsa en la història del grup de rumba catalana Rumba 3, per molts oblidats tot i que van tenir un gran èxit als anys 70. Hi intervenen, entre d'altres, Lolita, José Mota, Joan Capdevila i Peret. La nova pel·lícula de Luca Guadagnino, 'Cegados por el sol', amb guió de David Kajganich i protagonitzada per Ralph Fiennes, Dakota Johnson, Tilda Swinton i Matthias Schoenaerts inaugurarà aquest edició del D'A. Una estrella de rock (Tilda Swinton) es recupera d'una recent operació a l'illa de Pantelaria amb la seva parella cineasta (Matthias Schoenaerts). La pau es veurà interrompuda per la inesperada visita d'un antic amant (Ralph Fiennes) i la seva jove filla (Dakota Johnson). 'Los recuerdos' Arriba també a la gran pantalla 'Los recuerdos', basada en una novel·la de David Foenkinos ('La Delicadeza') i dirigida per Jean-Paul Rouve, està protagonitzada per Mathieu Spinosi, qui està acompanyat pels  actors Michel Blanc, Chantal Lauby i Annie Cordy.  Romain (Mathieu Spinosi) té 23 anys i manté una tendra relació amb la seva àvia (Annie Cordie). Els pares de Romain (Michael Blanc i Chantal Lauby)  prenen decisions per ella, como internar-la en una residència de tercera edat. Ella es pregunta què hi fa allí i un dia decideix desaparèixer. Romain anirà a la seva recerca ajudada pels records.  'Generación Z', dirigida pel director britànic Steve Barker i rodada a Mallorca, és un film apocalíptic sobre zombis. Melanie va sofrir un fort trauma a la seva infantesa quan una terrible pandèmia va colpejar a la raça humana i va veure els seus pares convertir-se en zombis. 10 anys després, la raça humana ha recuperat el control fins al punt que una de les sensacions vocacionals més populars és el 'Resort Zombie' ('REZORT'), una illa paradisíaca on els turistes viuen una sanguinària aventura d'acció i diversió caçant a zombis. Una fuga de seguretat al 'REZORT' provocarà l'alliberament dels zombis provocant l'alarma mundial.  'El niño y la bestia' és un film d'animació de Mamoru Hosoda, que s'ha comparat amb el clàssic Hayao Miyazaki. La pel·lícula té com a protagonista a Kyuta, un nen solitari que viu a Tokio, i Kumatetsu, una criatura sobrenatural aïllada en un món imaginari. Un dia el nen creua  la frontera al món imaginari i fa amistat amb Kumatetsu, que es converteix en el seu amic i guia espiritual, i amb qui viurà moltes aventures.  'Bienvenidos a Grecia' és una comèdia d'Aron Lehmann, que veu molt de les exitoses pel·lícules 'Bienvenidos al Norte' i 'Bienvenidos al Sur'. Jörg Geissner, el protagonista del film, treballa per un banc alemany que va finançar la construcció d'un hospital y una planta energètica a Paladiki, una petita illa grega. El banc, davant els dubtes i recels que li genera tot el que està relacionat amb Grècia i els grecs, envia a Jörg a controlar les seves inversions. Allí haurà de fer front a tots els prejudicis que tenia sobre aquest país.  Patricia Riggen és la directora del drama nord-americà 'Los milagros del cielo'. Christy (Jennifer Garner) fa tot el possible per trobar una cura per a fer front a l'estranya malaltia gàstrica que pateix la seva filla Anna (Kylie Rogers). Quan ella pateix un desafortunat accident tot comença a millorar enfront al sorpresa dels metges.  Aquesta setmana s'estrena 'Romance en Tokio' dirigida per Stefan Liberski, protagonitzada per Pauline Etienne i basada en l'exitosa novel·la 'Ni de Eva ni de Adán' d'Amelie Nothomb. Narra la història al voltant d'Amelie, una noia somiadora de 20 anys que torna a Japó, on va passar la seva infantesa. Allí ensenya francès en classes privades i coneix a Rinri, el seu primer i únic estudiant, un jove japonès amb qui començarà una relació sentimental. La relació també li servirà per descobrir un costat del Japó totalment desconegut per a ella.

Summary: Kike Maíllo estrena el seu nou film 'Toro', un thriller d'acció que transcorre durant 48 frenètiques hores


El president de la Cambra de Comerç de Barcelona, Miquel Valls, ha demanat "als polítics" que "resolguin la situació d'incertesa" per no perjudicar "l'economia i les empreses". Ho ha fet aquest dijous al vespre durant la 21a edició del Dia de la Cambra, a la Llotja de Mar, acte en el qual s'han entregat guardons a més d'un centenar d'empreses per la seva trajectòria i al qual ha assistit el vicepresident del Govern i conseller d'Economia, Oriol Junqueras. "La incertesa i inestabilitat no són bons companys de viatge per l'economia i les empreses i volem que les nostres empreses i institucions puguin continuar sumant anys de vida amb certesa i estabilitat", ha remarcat Valls. El president de la Cambra ha posat en valor "la llarga tradició empresarial" de Catalunya i la capacitat de superació de les empreses que sempre "han tirat endavant" en moments de "confusió i agitació".

Summary: Miquel Valls demana "als polítics" que "resolguin la situació d'incertesa" per no perjudicar "l'economia i les empreses"


El fins ara president del Congrés dels Diputats i candidat del PSE, Patxi López, ha participat aquest dimarts a un acte de la cap de llista del PSC, Meritxell Batet, i la Joventut Socialista de Catalunya (JSC) a Barcelona. I ha estat des d’aquí que ha aprofitat la seva intervenció per fer una crítica constant a Podem, Units Podem i Pablo Iglesias. Però alhora, el socialista ha tret pit assegurant que si governen els socialistes prohibiran que les empreses que operen a paradisos fiscals “contractin amb l’Estat”, una mesura que va ser decretada de forma pionera a Espanya per l’Ajuntament de Barcelona que encapçala l’alcaldessa Ada Colau (Barcelona En Comú). Malgrat això, no s’ha estalviat carregar contra Units Podem –soci de Colau- per no ser “de fiar”, “enganyar a la gent” i ser “una coalició d’altres interessos però no d’esquerres”.  Patxi López ha aterrat aquest dimarts a Barcelona per donar suport al PSC. I ho ha fet carregant contra la coalició de Pablo Iglesias però, alhora, ha fet gala de propostes que ajuntaments propers al líder de Podem han aplicat de forma pionera. En aquest sentit, López ha presumit que el seu programa vol “prohibir les amnisties fiscals”. “S’ha acabat la broma”, ha dit. I a més, ha tret pit que els socialistes volen “fer un llistat de paradisos fiscals” i que “les empreses que tenen seus allà o llocs opacs no puguin contractar amb l’administració de l’Estat”. Justament aquesta proposta ja l’aplica l’Ajuntament de Barcelona d’Ada Colau, que va ser l’administració pionera en establir-ho.  Però el fins ara president del Congrés ha carregat durament contra Units Podem, Pablo Iglesias i la seva coalició en la seva intervenció davant una quarantena de joves de la JSC. Després de fer un repàs de les “contradiccions” de Podem, López s’ha preguntat si Pablo Iglesias “és de fiar”. “La bona política es disfressa i es posa caretes per enganyar a la gent? No, oi? L’esquerra no vota en contra d’un govern socialista i vota amb la dreta. Ni té per objectiu destruir al PSOE, ni enganya a la gent. Serà una coalició d’altres interessos però no és d’esquerres”, ha etzibat.

Summary: Patxi López demana aplicar a l’Estat la recepta de Colau amb les empreses que operen a paradisos fiscals


El president del govern espanyol i líder del PP, Mariano Rajoy, ha convocat els presidents regionals i de govern del PP el pròxim dilluns 12 de gener. Serà un dinar de feina on analitzaran la situació política després de la publicació dels últims sondejos d’opinió –com el del CIS que augura un fort ascens de Ciutadans a costa del PP i del PSOE- i abans de la designació dels candidats del PP per a les eleccions autonòmiques i locals del 2019. Hi assistiran, entre altres, la secretària general del PP i presidenta del PP de Castella-La Manxa, María Dolores de Cospedal, el coordinador general del partit, Fernando Martínez Maíllo, i els vicesecretaris Javier Maroto, Javier Arenas, Pablo Casado i Andrea Levy. També dos ministres del seu govern: la vicepresidenta Soraya Sáenz de Santamaría, i el d’Hisenda, Cristóbal Montoro. Segons fonts del PP, la reunió no té un ordre del dia prefixat.

Summary: Rajoy convoca dilluns a Gènova els presidents regionals del PP


L'alcaldessa mostra el seu suport a Mas, Ortega i Rigau i defensa que "posar les urnes no pot ser delicte en un estat democràtic" ACN Barcelona.-L'alcaldessa de Barcelona, Ada Colau, ha volgut mostrar el seu suport aquest dilluns a l'expresident de la Generalitat Artur Mas i les exconselleres Joana Ortega i Irene Rigau tot just abans que declarin pel procés participatiu del 9-N. "Avui 6-F jo també m'acuso, perquè 9-N som tots", ha remarcat en una piulada des del seu compte personal a Twitter, on ha defensat que "posar urnes no pot ser delicte en un estat democràtic". Colau ha acompanyat el seu tuit de les etiquetes 'Suport a encausats del 9-N' i 'Això va de democràcia', i també ha afegit una foto seva d'aquell dia votant.

Summary: Colau: "Avui 6-F jo també m'acuso perquè 9-N som tots"


La proposta de resolució de PSC i CatECP per reprovar el conseller de Treball, Afers Socials i Famílies, Chakir el Homrani, per la gestió de les residències durant la covid-19 ha decaigut després de tres empats a 65. El ple monogràfic d'aquest divendres ha votat les propostes dels grups, i la cambra ha evitat reprovar El Homrani gràcies a l'abstenció de la CUP i els vots en contra de JxCat i ERC. Els dos grups proposants, Cs i PPC hi han votat a favor. El PPC també havia proposat que el Parlament constatés la "irresponsabilitat política" del Govern amb la gestió de les residències. Però també ha decaigut després d'un altre triple empat idèntic: 65 vots a favor (Cs, PSC, CatECP i PPC), 65 en contra (JxCat i ERC) i 4 abstencions (CUP).

Summary: Decau la proposta de reprovació a El Homrani per la gestió de les residències durant la covid-19 després de tres empats


El seu fundador i CEO, Emili Rousaud, pronostica que l'autoconsum comportarà un abaratiment de l'energia i assegura que el 2018 va ser "molt complicat" ACN Barcelona.-La companyia comercialitzadora d'energia Farctonergia va facturar l'any passat 386 milions d'euros, un 11% més que el 2017, i s'ha proposat arribar als 1.000 milions d'euros en els pròxims anys i a un milió de clients a les llars i 100.000 més a les empreses. El seu fundador i CEO, Emili Rousaud, ha explicat aquest dimarts que l'any passat va transcórrer en "un context molt complicat" per l'encariment del preu de l'electricitat, fet que ha comportat un descens a aproximadament la meitat dels beneficis, fins als 2,2 milions d'euros. No obstant això, ha pronosticat que el preu de l'energia baixarà en els pròxims anys gràcies a l'autoconsum. En aquest sentit, Rousaud ressalta que el sector es troba en un moment "molt disruptiu".

Summary: Factorenergia factura 386 MEUR el 2018 i aspira a arribar als 1.000 milions en cinc anys


La consellera de la Presidència, Neus Munté, ha assegurat que el Govern rep el pla d’inversió en infraestructures de 4.200 MEUR anunciat pel president del govern espanyol, Mariano Rajoy, amb una “immensa incredulitat”. En la roda de premsa posterior al Consell Executiu, Munté ha donat per fet que no es complirà i ha proposat que el pla incorpori una “clàusula antiincompliment” tenint en compte els antecedents. Munté també ha volgut diferenciar la promesa en inversions del diàleg assegurant que una cosa no té res a veure amb l’altra i ha considerat que l’anunci té la voluntat de “tapar que l’operació diàleg no ha existit mai”. Així mateix ha alertat que “si algú creu que el que està passant a Catalunya és un problema estrictament econòmic va molt desorientat”.  Segons Munté, l’anunci de Rajoy d’un pla d’infraestructures per a Catalunya de 4.200 MEUR fins al 2020 té la mateixa credibilitat que els pressupostos de l’Estat del 2015, del qual es va executar menys del 5% pel que fa a Renfe i menys del 30% corresponent a Adif. Es tracta, segons la consellera de la Presidència, d’un anunci d’una inversió que ja ha estat anunciada i, fins i tot, pressupostada. Davant d’aquesta situació, ha proposat que el pla d’inversions incorpori una “clàusula antiincompliment”. Munté ha fet referència als “constants incompliments” en infraestructures a Catalunya i ha ironitzat amb el lema de les jornades en infraestructures ‘connectats al futur’ que aquest matí ha inaugurat el president del govern espanyol. “Malauradament a Catalunya continuem connectats al passat. La línia de Vic fa més de 20 anys que s’hauria d’haver desdoblat”, ha lamentat. Preguntada per si l’anunci en inversions contribuirà al diàleg entre els dos governs, Munté ha volgut separa les dues qüestions i ha sentenciat que el pla en infraestructures no genera “cap credibilitat”. “No és escepticisme, és incredulitat. Si no hi ha clàusula antiincompliment nosaltres no podrem avalar aquestes inversions”, ha argumentat. Segons Munté, “al diàleg es contribueix amb diàleg” i això no té res a veure amb fer un anunci sobre inversions en infraestructures. En referència a la crida que Rajoy ha fet als empresaris catalans demanant-los ajuda per “guanyar la batalla de la moderació, la responsabilitat i la sensatesa”, Munté no ha acceptat que es digui que a Catalunya no hi ha un clima de concòrdia i moderació tenint en compte que el 80% dels catalans estan d’acord en fer un referèndum. “No creiem que això suposi una minoria o una manca de concòrdia o moderació”, ha afegit. Segons Munté, la voluntat del govern espanyol amb l’anunci d’inversions és tapar que l’operació diàleg no ha existit mai i ha avisat que la demanda social a Catalunya no es resol amb promeses econòmiques. “Si algú ho creu, la seva desconnexió i desconeixement en els darrers anys és absoluta”, ha conclòs.

Summary: El Govern rep el pla d’inversió amb “immensa incredulitat” i proposa que incorpori una “clàusula antiincompliment”


El polític i escriptor José María Mendiluce ha mort aquest dissabte a Barcelona als 64 anys, víctima d'una malaltia degenerativa óssia, segons ha informat El Periódico de Catalunya. Mendiluce va ser eurodiputat pel PSOE el 1994 i va repetir el 1999. El 2003 va ser candidat d'Els Verds a l'alcaldia de Madrid. Anteriorment havia treballat per a l'Alt Comissionat de les Nacions Unides per als Refugiats (ACNUR) en diversos països africans i als Balcans, on va denunciar els crims de guerra. Com a escriptor va quedar finalista del premi Planeta amb l'obra "Pura vida" i va col·laborar com a articulista en diversos diaris. La Generalitat li va concedir la Creu de Sant Jordi el 1996. Nascut a Madrid el 1951, José María Mendiluce va participar de jove en la lluita estudiantil anti franquista, de la mà de grups de l'esquerra radical com Lliga Comunista Revolucionària L'any 1980 Mendiluce va entrar a treballar a l'ACNUR i durant deu anys va treballar a Namíbia, Angola i Nicaragua, entre altres països. Després va treballar als Balcans, on va ser un testimoni pròxim del conflicte  armat a l'antiga Iugoslàvia i va denunciar els crims de guerra que hi van tenir lloc, als anys noranta.  Després de la seva etapa al PSOE com a eurodiputat va ingressar als Verds-Esquerra Verda, de la qual va ser nomenat portaveu. El 2002 va anunciar que seria el candidat dels Verds a l'alcaldia de Madrid però sense abandonar el Grup Parlamentari Europeu.  Com a escriptor va obtenir el reconeixement amb 'Pura vida', finalista del premi Planeta, i posteriorment va publicar 'El amor armado' (1999), 'Luanda' (2001) i 'La sonrisa de Ariadna' (2005)

Summary: Mor l'ex eurodiputat de PSOE José María Mendiluce als 64 anys


Els Mossos d'Esquadra van detenir ahir divendres un camioner al terme municipal d'Ulldecona (Montsià) per circular sota els efectes de l'alcohol. El detingut va superar en set vegades la taxa d'alcoholèmia permesa, ja que va donar 1,05 mg/l. Diversos conductors van trucar al 112 per alertar que el camioner conduïa fent ziga-zagues i de forma erràtica per l'autopista AP-7 en sentit sud, al voltant de dos quarts de sis de la tarda. L'home, de 37 anys, ha quedat en llibertat en càrrecs, després de passar aquest dissabte a disposició judicial del jutjat de guàrdia d'Amposta.

Summary: Detingut un camioner per superar set vegades la taxa d'alcoholèmia a Ulldecona


La direcció del PP demana “temps” per “reil·lusionar” els antics votants populars ACN Madrid.-El PP ha perdut 3,7 milions de vots i més de la meitat dels seus representants aquestes eleccions del 28-A, que deixen la formació de Pablo Casado en mínims històrics, però la direcció dels populars ha evitat fer autocrítica aquest dilluns després d’una reunió del Comité de Direcció on ha atribuït la davallada a la divisió del vot de la dreta. El secretari general del PP, Teodoro García Egea, ha promès que el seu partit seguirà fent una oposició “ferma i contundent” i pensa ara en preparar la campanya de les eleccions europees, municipals i autonòmiques del 26 de maig. En roda de premsa a la seu de Génova, Egea ha esquivat totes les preguntes sobre una possible dimissió de Pablo Casado, i ha demanat “temps” per “reil·lusionar” els antics votants del PP. Egea ha atribuït a un recurs del PP la decisió de la Junta Electoral Central (JEC) d’impedir que l’expresident de la Generalitat Carles Puigdemont i els esconsellers Toni Comín i Clara Ponsatí es puguin presentar a les europees.  Els populars aprofundiran en l’anàlisi dels resultats electorals a l’executiva d’aquest dilluns, però ja estan mantenint contactes amb les direccions territorials. Formalment per encarar les eleccions que se celebraran d’aquí a menys d’un mes, però també per calibrar l’estat del partit després de la derrota. Egea ha assegurat des de Ferraz que la d’aquest diumenge ha estat només “la primera oportunitat de confrontar el projecte electoral” de Pablo Casado amb el de Sánchez, i que ho ha fet en un moment “de gran fragmentació”. “A partir de demà tots farem autocrítica i ens posarem a treballar en les municipals i autonòmiques perquè Espanya no es pot permetre un vot dividit”, ha insistit. “El líder de l’oposició és Casado” En tot cas, i en plena pugna amb Ciutadans per l’hegemonia de la dreta, Egea ha volgut deixar clar que “el líder de l’oposició és Casado”. Ha promès desplegar una estratègia d’oposició a Sánchez “ferma i contundent” i centrar ara els seus esforços en unes eleccions del 26-M on “tornarem la il·lusió als espanyols que han decidit no votar-nos però que veuran al PP un projecte guanyador i aglutinador”. “El PP està vertebrant l’oposició a Sánchez a tot Espanya”, ha dit Egea, que ha assegurat que la seva formació “sempre ha representat el centredreta i és el que seguirà representant”. “Tots estem d’acord que el més important del que necessita Espanya és un PP fort davant els governs de Sánchez”. Egea ha descartat que Casado dimiteixi després d’obtenir 66 escons malgrat que el líder del PP va demanar la dimissió de Sánchez quan aquest va situar el PSOE en 85. Les circumstàncies, ha afirmat “no són homologables” per la situació que Casado va heretar en el marc d’una dreta fracturada.

Summary: El PP evita fer autocrítica, culpa la divisió del vot i s’apunta la decisió de la JEC sobre Puigdemont


El líder del PPC assegura que la Generalitat està fent un “cop d’Estat”  ACN Madrid.-El president del PPC, Xavier Garcia Albiol, ha denunciat novament aquest dimecres el “cop d’Estat” que, al seu entendre, duen a terme els partits independentistes, i ha advertit que “si al final s’ha d’aplicar l’article 155” de la Constitució per impedir el referèndum “al PPC no ens semblarà malament ni molt menys” i ho considerarà “justificat”. Amb tot, ha advertit que el govern espanyol ha de “garantir” que el projecte de Llei no entri en vigor “ni un minut” i per tant assegurarà “la democràcia i la llibertat dels homes i dones que a Catalunya volen viure en pau”. “El govern no permetrà que el senyor Puigdemont i el senyor Junqueras donin un cop d’Estat a Catalunya”. Malgrat això, ha apuntat que “en aquests moments l’aplicació del 155 no és necessària” perquè aquest seria “l’últim recurs”. Ara per ara, ha dit, “l’Estat de dret permet altres opcions com inhabilitar els polítics que estan incitant i promovent aquestes actituds”.  Xavier Garcia Albiol ha fet aquestes manifestacions a les portes de l’Audiència Nacional, on ha comparegut com a testimoni del cas Pretòria per explicar la posició dels regidors del PPC respecte a una operació urbanística a Badalona que és objecte d’investigació. El líder del PPC ha afirmat que el que està passant a Catalunya és “un cop d’Estat sense armes” on els independentistes “pretén violentar la democràcia i la llibertat a Catalunya”. Segons ha assegurat “és impossible arribar a un acord o acordar absolutament res amb els polítics que han apostat per portar a Catalunya cap al precipici”, i l’únic que es pot esperar “és que en el moment en que es materialitzi des d’un punt de vista formal la presentació d’aquesta proposta de Llei l’Estat de dret doni la resposta adequada”.  “Amb tota seguretat han traspassat una línia vermella i han augmentat un grau el nivell d’irresponsabilitat i de posar en risc la convivència, i des del PPC som partidaris que les institucions de l’Estat de dret prenguin cartes per posar al seu lloc els irresponsables que s’estan carregant la convivència a Catalunya”, ha dit. Segons García Albiol, els i independentistes “estan buscant que el govern d’Espanya i la justícia intervingui la CCAA de Catalunya per presentar-se davant la seva parròquia com a màrtirs, i que al carrer hi hagi conflicte social”. “Crec que s’han passat tots els límits i que és inadmissible el que vam veure ahir”, ha dit.  Per aquest motiu ha afirmat que no té “cap tipus de complex” en l’aplicació de l’article 155 de la Constitució. “Si que és cert que l’aplicació del 155 suposaria dir que no ha existit cap possibilitat que entrin en raó aquests polítics irresponsables, i per tant si al final com a última instància s’ha d’aplicar l’article 155, des del PPC no ens semblarà malament ni molt menys”, ha sentenciat, tot i que “seria una molt mala notícia perquè voldria dir que s’han trencat tots els ponts”.

Summary: García Albiol: “Si al final s’ha d’aplicar l’article 155, al PPC no ens semblarà malament”


El president del govern espanyol, Mariano Rajoy, compareixerà aquesta nit a les 21 hores des del Palau de la Moncloa. El cap de l'executiu espanyol valorarà l'operació que la Guàrdia Civil està desenvolupant per l'1-O i que ha deixat almenys 14 detinguts i una quarantena d'escorcolls. Entre els detinguts hi ha el secretari general de la Vicepresidència i d'Economia i Hisenda, Josep Maria Jové, i el secretari d'Hisenda, Lluís Salvadó, a més d'altres càrrecs de la mateixa conselleria, el Departament d'Afers Socials, o el CTTI. El president de la Generalitat, Carles Puigdemont, ha denunciat que l'Estat ha suspès "de facto" l'autogovern en aplicar un "estat d'excepció" i ha refermat la convocatòria de l'1-O. Mentre duren els escorcolls, milers de persones continuen concentrades a les portes del Departament d'Economia.

Summary: Rajoy compareixerà a les 21 hores des de la Moncloa


L'esborrany del full de ruta planteja denunciar internacionalment "les ingerències" de l'Estat ACN Barcelona.-Desvincular el sistema judicial català de l'espanyol, controlar la hisenda i la seguretat ciutadana i territorial, implementar la llei de Transitorietat jurídica i tirar endavant el procés constituent per tal d'implementar una república. Són quatre mesures del primer esborrany del full de ruta de l'Assembla Nacional Catalana (ANC) per als propers mesos. El document, obert a canvis, ha de passar un primer filtre aquest dissabte en una reunió del Secretariat de l'entitat i se sotmetrà a les esmenes de les bases abans de rebre l'últim vistiplau a l'assemblea general ordinària que l'ANC celebrarà el 18 de febrer. A la proposta inicial, que han avançat alguns mitjans i al qual ha tingut accés l'ACN, l'entitat sobiranista vol instar el Govern i el Parlament a treballar en aquest sentit i demana la restitució del "Govern legítim", la derogació de l'aplicació de l'article 155, l'alliberament "dels presos polítics" i el retorn dels dirigents que són a Brussel·les. Alhora, es proposa contactar amb altres actors per denunciar en tribunals internacionals "cadascuna de les ingerències o atacs rebuts" per part de l'Estat. L'ANC, que també es proposa "augmentar la base social per la república", insta el Govern i al Parlament a treballar per construir una república. "Un poder efectiu i no dependent" de l'Estat en àmbits com el finançament i control de la hisenda catalana, el poder judicial i fiscalia "imparcial al servei de la societat catalana", i la "força pública suficient per garantir la seguretat dels catalans en circumstàncies ordinàries i en situacions de conflicte".  Tot i que no fixa terminis, l'entitat independentista defensa que en un futur caldrà consolidar aquesta república amb unes eleccions constituents, una Constitució participació i una referèndum per ratificar-la. En clau nacional, l'entitat també reclama la restitució del Govern "legítim" i les seves estructures, que es deroguin els efectes del 155, i que es tanquin totes les causes judicials arran del procés.  L'esborrany de l'ANC aposta per aquest camí per "actuar com a estat" i aconseguir així també el reconeixement internacional per negociar amb les institucions espanyoles. "Pas a pas, però sense pausa", diu una proposta de ponència política que aquest diumenge s'obrirà a les assemblees territorials perquè hi introdueixin canvis.  En aquest document inicial, l'ANC insisteix en objectius interns com la no-violència en la mobilització i la "independència" de l'entitat dels partits polítics. També es vol erigir com a garant de la unitat d'acció política: proposen fer un "salt endavant" respecte del sistema de partits per donar més pes i poder a la ciutadania ja que l'Assemblea recela de les "febleses i dinàmiques" que els partits poden traslladar a les institucions. "Escalada judicial" i reestructuració interna Arran dels procés judicial i de l'empresonament de dirigents polítics, l'esborrany del secretariat de l'ANC proposa contactar amb altres actors i entitats per denunciar davant de tribunals "nacionals i internacionals cadascuna de les ingerències o atacs rebuts per part de l'Estat". La cúpula de l'entitat admet que aquesta estratègia suposa introduir un canvi en la naturalesa de l'Assemblea.  De fet, l'esborrany també proposa un procés de reestructuració intern per l'entitat, encara sense president des de la dimissió de Jordi Sànchez, ara en presó preventiva, i que es va incorporar la candidatura de Junts per Catalunya a les eleccions del passat 21-D. El secretariat sortint considera que la nova direcció –l'assemblea general obrirà un període electoral per renovar la cúpula- hauria de preparar al llarg de l'any que ve aquesta reestructuració, que podria afectar també els estatuts. La intenció, afirma l'esborrany, és agilitzar la presa de decisions i blindar l'entitat.

Summary: L'ANC proposa implementar la llei de Transitorietat i controlar la hisenda per implementar una república


La bandera espanyola ha tornat a onejar aquest dilluns a la façana de l'Ajuntament de Girona. Des de mitja tarda, la 'rojigualda' s'ha afegit a les de la ciutat, la senyera i l'europea. No hi era des del 27 d'octubre, quan va desaparèixer poc després que el Parlament de Catalunya proclamés la independència. De fet, l'alcaldessa de Girona, Marta Madrenas, va denunciar dies després que algú l'havia robada, recordant que des d'un primer moment –aquell dia era a Barcelona- es va oposar que la 'rojigualda' es despengés. La bandera espanyola s'ha tornat a penjar poc abans que se celebrés el ple municipal. Precisament, durant el plenari, l'Ajuntament de Girona ha aprovat una moció d'ERC que demana l'excarceració dels presos polítics amb els vots a favor de CiU, el PSC i la CUP. Feia més dues setmanes que la 'rojigualda' ja no onejava a la façana de l'Ajuntament. La bandera va desaparèixer la tarda del 27 d'octubre, just després que el Parlament de Catalunya declarés la independència.  Pocs dies després, l'alcaldessa de Girona va denunciar que algú l'havia robada. De fet, aquell dia, i des de Barcelona –on va assistir al ple- Marta Madrenas es va oposar fermament a què la bandera espanyola es despengés.  Segons l'alcaldessa, allò que havia d'imperar era el respecte cap als símbols, perquè formen part de la identitat de la gent. A més, quan va interposar la denúncia, Madrenas ja va dir que li hauria agradat conservar la 'rojigualda', perquè si finalment la República es fa efectiva, la seva voluntat era donar-la al Museu d'Història de la ciutat. Aquesta tarda, poc abans del ple municipal, la bandera ha tornat a onejar al costat de les altres tres. Segons han explicat fonts municipals, la 'rojigualda' ha tornat a aparèixer i, per això, l'Ajuntament l'ha reposada a la façana consistorial. "Excarceració immediata" Precisament, el conflicte polític entre Catalunya i Espanya ha tornat a tenir presència al ple, on s'ha aprovat una moció d'ERC demanant la llibertat i "l'excarceració immediata" dels presos polítics. El text ha rebut el suport de CiU, la CUP i el PSC, i els vots en contra de Cs i el PPC. La moció rebutja "l'escalada repressiva" que ha dut a terme l'Estat, expressa ·"el ple suport al Govern legítim de Catalunya", a la Mesa del Parlament i exigeix "la fi de la judicialització" de la política catalana. A més, també condemna "l'arbitrarietat i l'ús partidista" amb què s'apliquen les lleis, diu que s'ha "pervertit" la separació de poders i reclama l'aixecament "immediat" de l'aplicació del 155. La portaveu d'ERC, Maria Mercè Roca, ha dit que era "una vergonya" i "una immoralitat" que a Espanya hi hagi presos polítics en ple segle XXI. Per la seva banda, la portaveu del PSC, Elisabeth Riera, ha dit que l'empresonament dels Jordis i els consellers ha estat "un acte desproporcionat", ha criticat que el PP hagi "tancat la porta al diàleg" i ha justificat el seu vot a favor perquè, davant la judicialització de la política que fa l'Estat, ells aposten "pel diàleg i la reconciliació". Per la seva banda, la portaveu popular Concepció Veray ha dit que a Espanya no hi ha "presos polítics, sinó polítics presos". Veray també ha subratllat que "els exconsellers són a presó perquè, malgrat que se'ls va avisar moltes vegades, van decidir saltar-se les lleis". Per últim, el ple de l'Ajuntament de Girona ha rebutjat una moció presentada per Cs que demanava "neutralitat" a l'alcaldessa i li exigia el compromís que a Girona s'encendran els llums de Nadal i hi haurà cavalcada de Reis. El text només ha rebut el suport del PP.

Summary: La bandera espanyola torna a onejar a la façana de l'Ajuntament de Girona


La Federació de Cooperatives Agràries de Catalunya (FCAC) reclama la represa les comissions d'Urbanisme amb l'objectiu de reactivar els projectes d'inversió de la indústria agroalimentària cooperativa. Després que l'activitat de les comissions territorials d'Urbanisme d'arreu del país s'hagi vist aturada per la crisi del coronavirus, les cooperatives agràries demanen que s'articulin vies per al funcionament d'aquests òrgans en la situació actual perquè "la seva inactivitat està provocant la paralització d'expedients presentats i que haurien de dur-se a terme de manera immediata". Aquests expedients continuen pendents d'aprovació per part de les diferents comissions d'Urbanisme, segons la FCAC.  Amb la seva sol·licitud, la FCAC pretén evitar "que s'aturin les inversions de la indústria agroalimentària" i "la possibilitat de perdre aquest esforç per a la redimensió i la modernització en un sector que és estratègic per al país". L'entitat remarca que aquestes inversions "permetran generar nova ocupació", la qual cosa "tindrà una incidència positiva en la dinamització de l'economia del seu entorn".  A Catalunya hi ha 194 cooperatives agràries distribuïdes arreu del territori. Aglutinen més de 30.000 socis, que són agricultors i ramaders, i generen uns 4.700 llocs de treball.

Summary: Les cooperatives agràries reclamen la represa de les comissions d'Urbanisme aturades per la crisi del coronavirus


El candidat de Ciutadans (C's) per Lleida al Congrés, Óscar Uceda, ha anunciat aquest dimecres que asseguraran l'accés gratuït de les famílies als llibres de text. "L'educació ha de ser gratuïta en tots els seus sentits, sense costos ni tarifes ocultes, per això, apostem per un sistema de préstecs de llibres", ha explicat Uceda després de reunir-se amb el sindicat de professors. "L'educació ha de ser el motor de canvi d'Espanya i hem d'implantar un model modern i d'èxit", ha apuntat Uceda, que ha demanat a la resta de formacions que se sumin a un Pacte Nacional per l'Educació "que miri a una generació i no només a una legislatura o a unes eleccions". Uceda ha constatat que "durant dècades ha estat impossible arribar a un consens perquè PP i PSOE han fet servir l'educació com a arma llancívola". També ha lamentat que "els interessos polítics s'hagin imposat per sobre dels educatius, i que s'impulsin reformes educatives cada vegada que un nou partit arriba al poder". "Tant la LEC com la LOMCE són lleis que privatitzen l'educació i esbiaixen als ciutadans", ha afegit. Uceda ha definit la professió de professor com "el treball més important del país" i ha anunciat que "s'augmentarà l'oferta de tutors i professors de suport". D'altra banda, Uceda ha presentat la "Red Cervera", un pla de desenvolupament tecnològic que "donarà solució a tots aquells joves que han marxat a l'estranger a desenvolupar el seu projecte científic i tecnològic per falta de pressupost", després de visitar el Parc Científic i Tecnològic Agroalimentari de Lleida. En aquest sentit, Uceda ha explicat que "Ciutadans aposta per la innovació, la ciència i el món universitari", i per a això "necessita d'un pla que uneixi totes les universitats i els parcs científics d'Espanya". El cap de llista de C's per Lleida al Congrés ha assegurat que "el futur passa per la innovació", i per això "s'ha d'augmentar la inversió en finançament d'I+D+I, per acostar-la als paràmetres europeus". Uceda ha dit que amb aquest pla, que desenvoluparien conjuntament les empreses i les universitats, estaria subvencionat majoritàriament per l'Estat, i ha explicat que el cost "només equivaldria al que costa construir 70 quilòmetres de la via de l'AVE".

Summary: Óscar Uceda (C's): "Assegurarem l'accés gratuït de les famílies als llibres de text"


El vicepresident i conseller d'Economia i Hisenda, Oriol Junqueras, ha explicat en una entrevista a l'ACN que els pressupostos del 2016 s'elaboraran amb les mateixes despeses que els 2015, a més del pla de xoc (xifrat en 270 MEUR en el pacte entre Junts pel Sí i la CUP) i els recursos extra que es puguin posar a disposició dels ciutadans gràcies a la millora econòmica. Així doncs, el vicepresident sosté que la despesa s'incrementarà respecte la del 2015, tot i les exigències del ministre d'Hisenda, Cristóbal Montoro, de no augmentar-la per haver incomplert l'objectiu de dèficit. Junqueras ha titllat de "poc realista" el dèficit calculat per l'Estat del 2,7% per a Catalunya i ha afirmat que no té "cap por" que l'Estat talli l'aixeta del crèdit.

Summary: Junqueras sosté que els pressupostos augmentaran la despesa i no té "cap por" que l'Estat talli l'aixeta del crèdit


Carrizosa amenaça amb un recurs d’empara al TC si Torrent no “se celebra en aquest període de sessions” el ple que ells havien demanat i que s’ha suspès  ACN Barcelona.-El portaveu del grup parlamentari de Cs, Carlos Carrizosa, ha exigit aquest dijous al president del govern espanyol i líder del PSOE, Pedro Sánchez, que doni un toc d’alerta al PSC pel seu comportament polític davant la suspensió dels diputats independentistes i la desconvocatòria del ple que s’havia de celebrar dimecres i dijous d’aquesta setmana. “Hauria de fer unes declaracions desautoritzant el PSC i fent crida una al respecte als tràmits parlamentaris i a que es puguin fer plens en una Catalunya paralitzada per culpa del procés. El president d’Espanya hauria de cridar a l’ordre al PSC i dir que aquí qui precisa del govern d’Espanya són les forces constitucionalistes i els catalans que volen que es parli de convivència”, ha dit en roda de premsa.  I és que Carrizosa considera que la suspensió del ple és “un cop de pany” al Parlament i “el president d’Espanya no pot mirar a altre costat i emparar la decisió del PSC de suspendre un ple a Cs”. Per al partit d’Inés Arrimadas, que el PSC es posicionés a favor de desconvocar el ple –com ho van fer tots els grups excepte Cs i la CUP- suposa “un suport clar” a les tesis dels independentistes. I això, creu Carrizosa, mereix “un pronunciament de Pedro Sánchez. En aquest sentit, Cs considera que aquest episodi és “un ‘déjà vu’ de juliol de 2017, quan l’activitat va ser abruptament interrompuda”. “L’única diferència és que ara tot això té un suport de Sánchez, que mira cap a altre costat quan tanquen el Parlament per la hipoteca de la seva investidura. Prefereix no disgustar a Torra que defensar els interessos de la majoria de catalans”, ha etzibat Carrizosa. A més, el portaveu de Cs considera que la “divisió entre els independentistes” mostrada dimecres “no és més que una lluita per l’espai electoral” sobiranista.  És per això que Cs no veu motius per haver cancel·lat el ple que van demanar per parlar monogràficament de “l’agenda social i la recuperació de la convivència” i ha entrat al Registre del Parlament un escrit “demanat que se celebri el ple en aquest període de sessions, com és reglamentari”. “En cas que no se celebri haurem asistit un altre cop a l’enèsim incompliment del reglament”, ha dit, tot amenaçant que si no se celebra el ple en aquest juliol, Cs podria presentar “recurs d’empara al Tribunal Constitucional per aquesta nova vulneració de drets de diputats”.

Summary: Cs exigeix a Sánchez que “desautoritzi i cridi a l’ordre” el PSC per fer costat “als constitucionalistes”


8.000 persones han visitat el Palau de la Generalitat aquest dilluns en la jornada de portes oberts organitzada amb motiu de la diada de Sant Jordi. Són xifres que s'han ofert des del Govern, on també se subratlla que no hi ha hagut incidents destacables. Sí hi ha hagut cues per entrar al recinte, un fet que s'atribueix als controls policials més extensos que comporta l'amenaça terrorista 4 sobre 5 i a algunes variacions al protocol habitual de la jornada, com ara l'ofrena de roses o la signatura al llibre oficial.

Summary: 8.000 persones visiten el Palau de la Generalitat en la jornada de portes obertes de Sant Jordi


Els alcaldes del Camp de Tarragona han rebut amb molta satisfacció l'anunci que l'empresa nord-americana Hard Rock serà l'encarregada de desenvolupar el projecte del Centre de Recreació Turístic (CRT) amb la participació, com ha avançat l'ACN, de PortAventura i Value Retail. L'alcalde de Tarragona, Josep Fèlix Ballesteros, s'ha congratulat per la "solvència" de l'operador perquè garanteix solidesa al projecte. També se n'ha felicitat, l'alcalde de Vila-seca i president de la Diputació de Tarragona, Josep Poblet, ja que el model de Hard Rock permetrà seguir consolidant i creixent com a destinació turística "d'èxit". Per la seva banda, l'alcalde de Salou, Pere Granados, ha assegurat que és una "gran notícia" que permetrà oferir un nou model turístic que "desestacionalitzarà" l'ocupació al territori. Els alcaldes també han destacat la creació de nous llocs de treball que permetrà el complex turístic integral, així com, que es faci amb la participació de PortAventura World. "És una gran notícia. És un dia per estar molt contents", ha expressat en declaracions als mitjans de comunicació, l'alcalde de Salou, Pere Granados, poc després de saber-se que Hard Rock serà l'encarregat de desenvolupar el centre turístic integral del CRT al territori. Granados ha destacat que el projecte permetrà desestacionalitzar la temporada turística, però, a més, crearà molts llocs de treball al territori. Sobre el fet que hagi estat Hard Rock la única empresa que hagi presentat candidatura, Granados ha estat clar. "Era el meu favorit", ha assegurat, tot detallant que dóna un valor afegit important perquè és una marca reconeguda a nivell internacional. A més, l'alcalde de Salou també ha destacat que es faci amb la col·laboració de PortAventura World perquè garanteix el model turístic que s'ha impulsat i que ha portat fins al territori a Ferrari i Circ du Soleil.  La satisfacció també l'ha expressat l'alcalde de Vila-seca, Josep Poblet, assegurant que ha estat la "millor notícia" que es podia produir, el fet que Hard Rock controlés totalment el projecte. "Aquesta empresa inversora de cultura occidental americana s'adequa molt més al nostre perfil que no les empreses orientals", ha assegurat en declaracions a l'ACN. Poblet ha assegurat que l'aposta de Hard Rock, juntament amb PortAventura World, Ferrari i Circ du Soleil, generarà una destinació "absolutament imbatible". A més, ha recordat que crearà nous llocs de treball però que ho fa "tocant de peus a terra, no com antigues inversions que s'havien anunciat". "No estem davant d'un miratge, és un resultat d'un concurs públic, tenim un pla director que s'ha gestionat amb molt de diàleg, i ara tenim una empresa que fa confiança a aquest model. Estic molt content", ha afegit. El també president de la Diputació de Tarragona ha assegurat que sempre havia tingut la "intuïció" que PortAventura havia de tenir un pont amb l'operador del CRT. "Cal una col·laboració estreta en el desenvolupament d'un model que serà de prestigi", ha afegit.  Per la seva banda, l'alcalde de Tarragona, Josep Fèlix Ballesteros, s'ha mostrat satisfet per l'anuncia Hard Rock construirà el centre turístic integral del CRT. "La solvència de l'operador que desenvoluparà el projecte en garanteix la solidesa i ara hem de treballar plegats per aprofitar totes les oportunitats que se'ns presenten”, ha subratllat. Ballesteros ha recordat la implicació de la ciutat de Tarragona amb el projecte des del primer moment quan era conegut com BCN World. L'anunci fet públic aquest divendres consolida la demarcació de Tarragona com la "destinació turística més important del Mediterrani amb una oferta múltiple i per a tothom".  Posicionar el territori a nivell mundial També ha valorat la proposta des del territori, el delegat del Govern a Tarragona, Òscar Peris, que ha assegurat que Hard Rock "encaixa perfectament" amb l'actual activitat que hi ha a la zona. "Complementarem l'oferta turística i ens permetrà desestacionalitzar la temporada i cobrir més llocs de treball, a més de posicionar-nos a nivell mundial com a referent en l'àmbit turístic", ha afegit.  El delegat ha explicat que el 10 de juliol es coneixerà el detall del projecte que també es farà en fases.

Summary: Satisfacció entre els alcaldes  del territori en saber que Hard Rock desenvoluparà el CRT amb PortAventura


El president del govern espanyol, Pedro Sánchez, i la líder de Cs, Inés Arrimadas, han conversat aquest migdia de dimarts i s’han compromès a “seguir treballant” per assolit “acords futurs” que permetin vèncer el virus i contribuir a la reconstrucció econòmica i social, segons ha informat La Moncloa. La trobada s’ha produït després que Cs votés a favor de la pròrroga de l’estat d’alarma la setmana passada, i en el marc de la voluntat del govern espanyol d’”ampliar” la majoria que conforma amb els partits que van donar suport a la investidura –com ERC-, en paraules de la portaveu de l’executiu, María Jesús Montero. El primer objectiu de La Moncloa és aconseguir els suports suficients per aprovar la nova pròrroga de l'estat d'alarma. En un comunicat paral·lel -on no consta la referència a "acords futurs"-, Ciutadans ha assegurat que s’ha tractat d’una conversa “cordial” on tots dos han expressat la seva voluntat de mantenir “contactes periòdics per compartir informació sobre la crisi del coronavirus en el marc de l’acord assolit la setmana passada per prorrogar l’estat d’alarma”. La formació d’Arrimadas recorda que una de les condicions exigides aleshores “va ser mantenir aquestes trobades setmanalment entre el govern i l’oposició”, i ja avança que “seguirà essent exigent amb el govern i amb les condicions pactades, pensant sempre en l’interès general dels espanyols”.  L’executiu de Sánchez espera que aquestes trobades li permetin “ampliar” la majoria que conformen les formacions que van donar suport a la investidura, això és, entre altres, la suma dels partits de govern amb ERC.  A la roda de premsa posterior al Consell de Ministres la portaveu María Jesús Montero ha afirmat que la “vocació” de l’executiu és sumar-hi el suport de Ciutadans. Una aposta que segons Montero és normal “en un moment en què el país pateix una pandèmia sanitària”.  De fons la necessitat de l’executiu espanyol de fer prosperar la nova pròrroga de l’estat d'alarma que hauria de sotmetre al Congrés dels Diputats la setmana que ve. El ‘no’ del PP i el fet que el PNB hagi anunciat que no hi tornarà a donar suport dificulten l’aprovació. En aquest marc, l’executiu aspira a aconseguir un canvi de criteri d’ERC, que la setmana passada va votar en contra de la pròrroga i que podria virar de nou cap a l’abstenció. La secretària general adjunta d'ERC, Marta Vilalta, va assegurar aquest dilluns que la formació es replantejarà el vot si l’executiu deixa enrere, entre altres, el “comandament únic”.  Ciutadans s’obre a repetir el seu ‘sí’. Arrimadas va afirmar aquest dilluns en roda de premsa telemàtica que la seva formació va “pas a pas”. “La votació de dimecres –passat- correspon a una pròrroga que s’iniciava aquest dilluns, i no es pot descartar cap escenari. Farem interlocució amb el govern per anar millorant les mesures que s’han posat en marxa”, va dir, però “serem útils als espanyols”. L’executiu espanyol també vol lligar el suport de Ciutadans als pressupostos del 2021, que hauran de recollir les noves previsions econòmiques per afrontar la factura de la crisi del covid-19.

Summary: Sánchez i Arrimadas es comprometen a seguir treballant per assolir “acords futurs”, segons La Moncloa


El president de Cellers Torres, Miguel Àngel Torres, ha denunciat públicament aquest dijous que l'administració està "dificultant" la instal•lació de plaques fotovoltaiques a les empreses per autoconsum. "Som part de la solució i les administracions haurien de facilitar el camí, en lloc de dificultar la implementació d'energies renovables en aquest país", ha etzibat Torres en una roda de premsa. El màxim responsable de l'empresa ha lamentat que el sistema normatiu actual "no afavoreix ni les inversions en renovables ni l'autoconsum energètic", referint-se a la diversitat d'interpretacions que hi ha respecte el Reia Decret 900/2015. Torres ha fet aquestes crítiques recordant que fa un any va invertir 465.000 euros al celler de Pacs del Penedès per instal•lar unes plaques fotovoltaiques que a dia d'avui encara no ha pogut posar en marxa. Les plaques solars que va instal•lar Torres preveien assumir el 6% de l'energia que necessita el celler. L'agost de l'any passat, recorda la firma, va sol•licitar a Endesa els tràmits corresponents per connectar les plaques a la xarxa i a principis d'aquest 2017  va rebre els permisos per establir aquest enllaç. Amb tot, les plaques no funcionen perquè, segons ha explicat Miguel Ángel Torres, l'estat espanyol exigia una inversió extra de 200.000 euros per proveir la instal•lació d'electricitat. El president de la companyia ha assegurat, també, que les condicions del govern central "suposaven una important pèrdua d'energia pels processos de conversió de baixa a alta tensió, per després tornar a transformar-la en baixa". "Tot plegat convertiria la instal•lació en inviable", ha conclòs.

Summary: Cellers Torres denuncia que l'administració "dificulta" l'ús de plaques fotovoltaiques a les empreses per a autoconsum


El president del Consell Europeu, Donald Tusk, demana als estats que deixin enrere el "ressentiment" i tornin a adoptar una actitud "constructiva" davant la crisi migratòria que permeti posar-hi fi. Així els ho ha demanat als líders europeus en una carta prèvia a la cimera informal que reunirà de dimecres a divendres els caps d'estat i de govern de la UE a Salzburg, Àustria. Durant l'estiu, afirma el polonès en la missiva, les "tensions" entre els estats membres van tornar a augmentar en relació amb l'afluència de migrants a la UE. En aquest sentit, Tusk recorda que la missió d'acabar amb la crisi és una tasca "comuna" de tots els estats membres i les institucions de la UE. "Si alguns volen resoldre la crisi, mentre altres volen utilitzar-la, continuarà sent irresoluble", adverteix. "Espero que a Salzburg podrem posar fi al ressentiment mutu i tornar a un enfocament constructiu, és precisament aquest tipus d'enfocament que ha generat els efectes desitjats en els últims mesos", afegeix el president del Consell Europeu emfasitzant el fet que avui l'afluència d'immigrants irregulars al continent torna a nivells previs a la crisi. A banda de la migració, que ocuparà l'agenda dels líders dimecres, els estats se centraran dijous en els esforços "col·lectius" per tenir una Europa segura. "L'objectiu és actualitzar la cooperació policial i judicial, reforçar la seguretat de les fronteres i garantir la resiliència en el ciberespai", explica el polonès. Serrells del Brexit L'últim dia de la cimera informal els 27 -sense el Regne Unit- mantindran un dinar amb el negociador comunitari pel Brexit, Michel Barnier, a sis mesos pel tret de sortida del Regne Unit de la UE. En aquest aspecte, Tusk insta els líders europeus a assolir divendres una declaració política conjunta sobre quina ha de ser la futura relació de la UE amb Londres un cop ja no sigui part del club comunitari. A més, demana debatre com s'ha d'organitzar la dase final de les converses del Brexit i obre la possibilitat a convocar una altra cimera europea al novembre si convé. Per últim, el president del Consell Europeu emplaça els 27 a reconfirmar la "necessitat" d'un ‘backstop’ -un mecanisme de protecció- legalment operatiu a Irlanda per garantir que no hi haurà una frontera "dura" amb Irlanda del Nord, territori britànic, en el futur. "Si tots actuem de forma responsable, podem evitar una catàstrofe", conclou la missiva.

Summary: Tusk diu als estats que deixin enrere el "ressentiment" i tornin a una actitud "constructiva" davant la crisi migratòria


Els comuns proposen un "gran acord per a blindar la sanitat pública" a Catalunya que incrementi la inversió en salut un 7% i "prohibeixi les retallades". El pla el llencen al Govern, però també a la resta de forces polítiques i entitats socials per a evitar la "desprotecció dels serveis públics". La presidenta de CatECP, Jéssica Albiach, ha explicat en una roda de premsa telemàtica que cal una "compensació real" als professionals sanitaris "més enllà d'aplaudiments i pagues extra" i també una "desmercantilització" de la sanitat. D'altra banda, Albiach ha advertit que no s'entendria que el Govern "tirés de manera unilateral" amb els decrets llei o modificacions als pressupostos aprovats i ha clamat perquè busqui "el major suport possible". Albiach ha explicat que cal avançar cap al 7% del PIB destinat a la sanitat a Catalunya, i ha recordat que ara s'inverteix només un 4,6%. També ha lamentat que hi ha professionals sanitaris que rebutgen treballar a Catalunya perquè tenen "més feina i pitjors condicions laborals", comparat amb altres territoris de l'Estat. D'altra banda, ha carregat per les quantitats que el Govern pot arribar a pagar per cada pacient derivat a la privada durant l'epidèmia.  Els comuns, amb qui el Departament d'Economia va negociar els pressupostos de la Generalitat per al 2020, són encara els "socis preferents" amb qui el Govern podria acordar modificacions als comptes, però adverteixen que no entendrien que no busquessin també més suports. De fet, el PSC o Cs ja els han estès la mà. "S'equivocaria si vol tirar endavant reforems de manera unilateral i no concertar-les amb diverses forces", ha assenyalat Albiach, que ha detallat que només s'han trobat un cop, abans de l'aprovació dels comptes, amb Economia, on només se'ls va exposar el marc macroeconòmic. La líder de CatECP ha exigit també posar el país "per davant del partit" i tot i que ha insistit que des de les seves files no estan d'acord amb el Govern "ni amb la forma ni amb el fons", ha dit que cal deixar "egos i interessos partidistes" per arribar a acords en plena crisi pel coronavirus. Sobre la reforma fiscal, Albiach ha descartat que s'hagi de pensar en una nova pujada d'impostos a Catalunya i ha defensat que la reforma fiscal amb la llei d'acompanyament dels comptes "ja és suficient".

Summary: Els comuns proposen un "gran acord per la sanitat pública" i incrementar la inversió fins al 7% a Catalunya


Una quarantena de persones s'ha concentrat a la porta de l'edifici Ca la Trava, desallotjat el 18 d'octubre de 2018, en contra del seu enderroc per construir pisos de luxe, segons la versió dels manifestants. La concentració ha començat a les vuit del matí davant el número 154 de la Travessera de Gràcia. A quarts de deu els manifestants han començat a cridar consignes contra l'especulació mentre almenys tres d'ells que havien accedit al terrat de l'edifici a través d'un altre immoble, han penjat una pancarta i han encès bengales, mentre es col·locaven contenidors per tallar el trànsit de Travessera de Gràcia. En no veure moviments relacionats amb l'enderroc han abandonat l'espai i s'han dirigit a la seu del districte de Gràcia, situada a la plaça Vila de Gràcia, on han llançat pots de pintura vermella contra la façana. Han desconvocat la protesta a les deu del matí.

Summary: Llancen pintura a la seu del districte de Gràcia contra l'enderroc de Ca la Trava


La coalició d'esquerres avisa que no es pot resoldre la situació si Catalunya "s'endinsa" a una declaració d'independència  ACN Barcelona.-El president del grup parlamentari de CSQP, Lluís Rabell, ha apel·lat aquest dimarts a la tarda a la "valentia del diàleg" en replicar a la compareixença del president de la Generalitat, Carles Puigdemont, al ple del Parlament. La coalició d'esquerres entén que la proposta de suspendre els efectes de la declaració d'independència enceta un camí per "obrir pas" al diàleg. "Ara per damunt de tot cal reconduir el conflicte i no exacerbar-lo", ha assegurat Rabell. En oposar-se tant a les "amenaces" de l'Estat com en una crida al Govern a "aturar la confrontació", Rabell espera que les paraules de Puigdemont s'entenguin com un via cap a la "recerca de contactes, gestos de distensió, facilitar mediacions, iniciatives sinceres i concretes per encetar el diàleg". En aquest context, el president parlamentari de la coalició d'esquerres ha advertit no es podrà desbloquejar la situació si Catalunya "s'endinsa" en una declaració d'independència. El president del grup parlamentari de CSQP ha defensat que no és ara "moment d'escoltar qui pensa que com pitjor, millor". "És hora d'entendre que la valentia que es requereix és la valentia del diàleg", ha assegurat en arrencar la seva intervenció al ple d'aquest dimarts a la tarda després de la compareixença del cap de l'executiu català. "Li agraïm les paraules que ha tingut", ha assegurat Rabell perquè el seu grup entén de fet que obre una via al diàleg i que recull en part les demandes de les persones que es van manifestar dissabte sota el lema 'Parlem' a tot l'Estat.  Rabell, que ha tornat a carregar contra la "brutal intervenció policial" de l'1-O, ha insistit que del referèndum que va plantejar el Govern fa una setmana no se'n desprèn un mandat per proclamar de manera unilateral la independència. En una crida per tant a donar a Catalunya un referèndum "com cal", Rabell ha advertit de fet que el camí de la unilateralitat és "impracticable".  Així,, s'ha dirigit directament a Puigdemont per advertir que "no és possible sortir d'aquesta situació" si Catalunya "s'endinsa en una DUI". No ho veu possible perquè "soscava la unitat" més enllà de l'independentisme, una unitat que Rabell augura que "potser" s'haurà de tornar a reivindicar "per sobre de les diferències" per defensar la Generalitat. "Diàleg, diàleg, diàleg, i a l'horitzó un referèndum com cal; [...] no és temps per a declaracions altisonants sense efectes jurídics ni possibilitat de sortida", ha insistit Rabell. És en aquest context que la coalició d'esquerres s'ha tornat a desmarcar també de l'aplicació de l'article 155 de la Constitució a Catalunya. "No l'acompanyarem en cap escomesa contra les llibertats catalanes, nosaltres no; ens hi trobaran sempre de cara", ha advertit al govern espanyol en una crítica explícita als socialistes. Rabell ha reclamat als de Miquel Iceta que se sumin a una posició "taxativa" en aquest sentit: "No és possible combinar crides al diàleg i anunciar un possible suport d'antuvi al 155".

Summary: CSQP apel·la a la "valentia del diàleg" i entén la proposta de suspensió com una via per a la mediació i la distensió


La firma Tusquets donarà l’arxiu editorial històric a la Biblioteca Nacional Espanyola, segons ha confirmat l’ACN. El tracte encara s’està perfilant, i les dues parts ultimen què inclourà exactament la cessió i la manera com es farà. D’aquesta manera, el gruix del fons de l’editorial creada per Beatriz de Moura el 1969 passarà a formar part de l’arxiu de la Biblioteca Nacional Espanyola. El segell pertany des del 2014 al Grup Planeta, que el va adquirir aprofitant la jubilació de De Moura. Després del fons de l’editora Carmen Balcells, la Biblioteca Nacional Espanyola acull ara un altre volum important de documentació editorial catalana. Al catàleg de l'editorial Tusquets hi apareixen autors de renom internacional com ara l’escriptor txec Milan Kundera, autors punters de les lletres sud-americanes com Gabriel García Márquez o Mario Vargas Llosa, les escriptores Almudena Grandes o Marguerite Duras, o John Irving i Haruki Murakami, entre centenars de noms.


El govern municipal de CiU ja té enllestit el pressupost pel 2016 que puja a un total de 107.142.532 euros, un 2,5% més que el del 2015. En el capítol d'inversions, el consistori proposa destinar 6,7 MEUR (un 6,35% més) a diversos projectes, entre els quals destaquen el trasllat de la biblioteca Ernest Lluch a la Casa de Cultura, el projecte arquitectònic de la Casa Pastors -que ha de ser la futura seu del Museu d'Art Contemporani- i també l'adequació d'una nau als afores com a magatzem d'obres d'art i de la col·lecció Santos-Torroella. Com que el govern està en minoria, comença ara una ronda de contactes amb l'oposició per tirar-lo endavant. L'objectiu és que s'aprovi en un ple el 21 de desembre.

Summary: El traslladat de la biblioteca Ernest Lluch i el projecte de reforma de la Casa Pastors, a les inversions del 2016


Els immigrants que estaven tancats des del 16 de desembre a l'església de Santa Anna de Barcelona han acabat aquest dissabte a la tarda la seva acció reivindicativa amb la qual reclamaven "papers per a tothom". Durant aquests set dies han fet vaga de fam per tal de donar a conèixer les seves reivindicacions a la societat i als partits polítics. A través d'un comunicat, els immigrants han assegurat que han acabat la protesta amb "la sensació d'haver aconseguit alguna cosa". "Hem pogut posar sobre la taula, enmig d'una campanya tremendament tensa, els problemes de les persones migrades, els problemes de la vida quotidiana de milers de persones privades del dret a vot i per aquesta raó oblidades per la falsa democràcia que regeix els nostres destins", han afirmat. A més, han detallat que han aconseguit una reunió amb representants de l'Ajuntament de Barcelona el 18 de gener per parlar d'una possible modificació de la targeta de veïnatge. Els immigrants també han explicat que de la reunió amb representants de la Generalitat també han sortit "compromisos futurs sobre l'ajuda a les persones sol·licitants de la nacionalitat espanyola per residència". I han expressat el seu agraïment als representants de la CUP, En Comú Podem i ERC que els han visitat i a les entitats que han mostrat la seva solidaritat amb la seva causa durant aquesta setmana.

Summary: S'acaba la tancada d'immigrants de l'església de Santa Anna de Barcelona


El govern espanyol ha defensat que "Espanya està en un escenari de control" després que el Regne Unit hagi decidit imposar una quarantena als viatgers provinents d'Espanya. La ministra d'Exteriors, Arancha González Laya, ha volgut enviar aquest missatge a l'exterior a través de diverses agències informatives en les quals ha assegurat que els brots de Lleida, Barcelona i Saragossa "seran controlats pròximament". González Laya ha destacat que "la pressió hospitalària es manté baixa", que "els llits dels aguts estan per sota dels 1.500 pacients" i que els dels crítics estan al voltant dels 160. De fet, segons la ministra, ja "estava previst que apareixerien brots i s'estan detectant precoçment i controlant". El govern de Sánchez ha destacat que en els darrers set dies han mort 10 persones per la covid-19 i que s'han fet més de 4 milions de PCR arreu de l'Estat. A més, ha afegit que més de la meitat dels nous casos de coronavirus detectats són asimptomàtics, cosa que, a parer seu, "demostra la feina de cribratge que s'està fent". La ministra ha defensat que "Espanya és un país segur" i que "com la resta de països europeus" té rebrots. "El més important és que Espanya està fent un gran esforç per controlar aquests rebrots, un esforç ingent en identificar els casos en les persones que siguin positives per coronavirus", ha considerat. González Laya ha destacat que el govern espanyol "està treballant amb els governs europeus per explicar totes aquestes mesures que s'estan prenent per tranquil·litzar i per enviar un missatge de confiança". En aquest sentit ha informat que els esforços del seu ministeri se centren "a aconseguir que les autoritats britàniques puguin excloure les seves mesures de quarantena a les Illes Balears i a les Illes Canàries", on les dades epidemiològiques estan "molt controlades" i que estan "molt per sota de les dades epidemiològiques del Regne Unit".

Summary: El govern de Sánchez diu que "Espanya està en un escenari de control" després de l'anunci de quarantena del Regne Unit


La Federació d’Associacions d’Editors de Premsa, Revistes i Mitjans Digitals ha celebrat aquest dimecres a l’Espai Endesa de Barcelona la Nit de les Revistes i la Premsa en Català. Aquest any els editors han apostat per la internacionalització dels premis i per guardonar amb els premis especials personalitats que han contribuït a "posar Catalunya al mapa" en diferents àmbits. Així per exemple s'ha premiat el compositor i músic letó Mārtiņš Brauns amb el Premi Especial de la Federació en l’àmbit de la cultura, per situar Catalunya a l’agenda mediàtica bàltica després de la cessió dels drets de la cançó ‘Saule, Pērkons, Daugava’ que es va versionar per crear el tema ‘Ara és l’hora’, protagonista de la Diada Nacional de l’11 de setembre del 2014.  D'altra banda, el polític socialdemòcrata alemany, Bernhard ‘Felix’ von Grünberg ha rebut el Premi Especial de la Federació en l’àmbit de societat per posar el focus sobre Catalunya en països com Alemanya i en espais com la Unió Europea. Von Grünberg és, a més, un "ferm defensor i treballador incansable" de causes socials i de drets humans en àmbits de refugiats, discapacitats, habitatge i immigració.  El darrer Premi Especial de la Federació ha estat per a Txell Feixas, que ha rebut el de l’àmbit de comunicació. Feixas és l’actual corresponsal al Pròxim Orient de TV3 i Catalunya Ràdio i el seu premi vol ser un reconeixement a tots els corresponsals dels mitjans públics que, amb la seva feina, "permeten que el país tingui una televisió i una ràdio públiques que poden parlar d’igual a igual amb els mitjans internacionals més importants del món". A banda també s'han atorgat els premis a millor revista per a 'Petit Sàpiens', a millor mitjà de premsa local i comarcal per a 'La Comarca d’Olot' i a millor mitjà digital per a 'Somgarrigues.cat'. Els premis de reconeixements a la trajectòria han estat per a la revista mensual del Baix Montseny 'La Vila', per a la revista 'Mètode', de la Universitat de València, i per a la revista 'Llengua Nacional', de l'Associació Llengua Nacional. Aquest acte que se celebra per quart any consecutiu té com a objectiu posar en valor la tasca de les publicacions dels Països Catalans amb l’atorgament de reconeixements en diferents categories. És també un termòmetre de l’estat del sector i un espai de reflexió sobre el paper dels mitjans de comunicació en la construcció del nou país.

Summary: M?rti?š Brauns, Bernhard von Grünberg i Txell Feixas, guardonats pels editors de premsa en català


C's creu que a JxSí i la CUP els hi "tremolen  les cames" a l'hora de fer nous passos cap a la 'desconnexió'. El PPC veu "covardia" en el Govern per no presentar els projectes de llei als que s'havia compromès i "debilitat" en el pacte amb la CUP. Catalunya Sí Que Es Pot afirma que ni JxSí ni la CUP saben explicar com desobeir l'informe dels serveis jurídics del Parlament. I El PSC creu que els arguments jurídics dels lletrats són prou sòlids com perquè els independentistes renunciïn a les ponències conjuntes. La portaveu parlamentària de JxSí, Marta Rovira, ha negat a continuació els comentaris de l'oposició i ha refermat el compromís de la majoria parlamentària amb la fórmula de les ponències conjuntes. No obstant això, ha evitat avançar si JxSí, amb majoria absoluta a la Mesa, acabarà forçant la setmana que ve la creació de les ponències. El portaveu parlamentari de C's, Carlos Carrizosa, situa com a causa de l'ajornament del debat sobre les ponències a la Mesaa que a Junts pel Sí i la CUP "els hi tremolen les cames". Creu que "no s'han atrevit a decidir". De fet, veu una "divisió evident" entre les dues forces independentistes. En aquest sentit, Carrizosa els ha recriminat que parlin de desobediència però, "a l'hora de la veritat", no prenguin la decisió sobre la creació de les ponències conjuntes per a les lleis de 'desconnexió'. A més, tant Carrizosa com el vicepresident segon de la Mesa, José María Espejo-Saavedra, han recordat que la Mesa podria haver tractat el tema aquest dimarts perquè l'informe dels lletrats "deixava ben clar" el posicionament dels serveis jurídics. Al seu torn, el portaveu del PPC, Enric Millo, s'ha mostrat sorprès perquè la Mesa "no hagi fixat un criteri sobre la no creació d'aquestes ponències conjuntes", que a parer dels populars han quedat "desvirtuades i desautoritzats" per l'informe dels lletrats. Millo ha criticat la "covardia" del Govern per no "atrevir-se" a dur els projectes de llei a la cambra i ha afegit que ara han detectat la "debilitat del pacte CDC-ERC-CUP". "Els dos grups que volen impulsar ponències conjuntes són incapaços de posar-se d'acord sobre com fer-ho; denota la debilitat d'un acord que no camina ni tan sols quan camina la legislatura", ha etzibat. Finalment, el portaveu del PPC ha recordat que "una minoria de grups no poden imposar a la majoria uns mecanismes parlamentaris que no tenen res a veure amb la voluntat conjunt dels grups".  Des del PSC, la portaveu parlamentària, Eva Granados, ha interpretat l’ajornament de la decisió per part de la Mesa com una evidència que JxSí i la CUP estan prenent consciència que la ponència conjunta no és la millor fórmula. “Entenem que els arguments del ’informe jurídic dels lletrats són prou sòlids perquè els grups que volien tirar endavant la ponència conjunta estiguin valorant no fer-ho perquè no és la manera, i ho hauran de fer com una tramitació de projectes de llei”, ha sentenciat la socialista. I és que el PSC s’agafa al contingut d’aquest informe jurídic per advertir que la Mesa podria, com diuen els lletrats, “entrar en una situació de discrecionalitat en la presa de decisió” si s’acaba constituint. “Els lletrats del Parlament estan dient a JxSí i la CUP que no és possible i per això ho estan aparcant”, ha conclòs Granados.    A més, des del PSC constaten que “dilatar la presa de decisió” per part de la Mesa està provocant que “de moment no hi hagi cap ponència conjunta”, i que això, de facto, podria acabar significant que “si JxSí i la CUP volen tirar endavant el seu full de ruta, ho hagin de fer amb altres propostes que fan els lletrats, com els projectes de llei o proposicions de llei”.    Per la seva part, el portaveu de Catalunya Sí Que Es Pot, Joan Coscubiela, ha posat de manifest que l’ajornament evidencia que “a jxSí i la CUP els hi costa molt explicar com desobeir o ignorar l’informe jurídic dels lletrats, que ha deixat ben clar que la ponència conjunta no serveix per a aquestes coses”. Per a Coscubiela, les lleis de desconnexió “són responsabilitat seva, de JxSí i la CUP, i el que no poden pretendre és traslladar aquesta responsabilitat al conjunt dels grups i desresponsabilitzar-se ells”. Amb tot, el portaveu ha avançat que no pensen “fer cap drama” de la qüestió si la Mesa finalment decideix constituir les ponències conjuntes.  “Si no ho resolem al Parlament, no ho portarem al Constitucional; s’ha de resoldre políticament, de cap manera al TC”, ha sentenciat.   JxSí insisteix que la ponència conjunta és el millor instrument Tot i que l'oposició continua carregant contra la constitució de tres ponències conjuntes per debatre les lleis de seguretat social, hisenda pròpia i transitorietat jurídica (presentades com a llei integral de protecció social catalana,  llei de l’administració tributària catalana i llei del règim jurídic català) i anuncia que no hi participarà, JxSí referma que aquesta és la millor fórmula per fer un debat "des de zero i sense predeterminar el contingut final de les lleis". La portaveu parlamentària, Marta Rovira, ha explicat que, "a dia d'avui", JxSí proposa les ponències conjuntes "com el primer dia". Tot i això, no ha volgut avançar-se a la decisió que prendrà finalment la Mesa –amb majoria absoluta de JxSí- previsiblement la setmana que ve. "Continuarem proposant aquets instrument I el dia que es convoqui una sessió específica d'aquestes ponències conjuntes, potser sí que constatarem que no volen venir a debatre. Encara avui tenim dubtes que algú es negui a venir a un debat des de zero i sense predeterminar", ha indicat. Segons la portaveu de JxSí, l'oposició hauria de deixar de posar "excuses" tècniques i hauria de posicionar-se sobre el contingut que haurien de tenir les tres lleis que plantegen debatre. "Que els hi fa por venir a fer un posicionament polític sobre aquestes propostes legislatives? Perquè sembla que defugin el debat", ha afegit. L'informe jurídic del Parlament recomana a JxSí i la CUP que renunciïn a les ponències conjuntes i optin per altres vies parlamentàries, com la presentació d'una proposició de llei o la creació d'un grup de treball en una comissió legislativa. Rovira, però, ha subratllat que, "en cap cas", els lletrats apunten una il·legalitat.

Summary: L'oposició creu que a JxSí i la CUP els hi "tremolen les cames" per portar al Parlament les lleis de 'desconnexió'


El vicepresident creu que en la reunió Iglesias-Junqueras es parlarà de "política amb visió d'estat" més que de pressupostos ACN Barcelona.-El vicepresident del Govern, Pere Aragonès, creu que el govern de Pedro Sánchez té "diferents mecanismes" per demostrar el seu compromís perquè la negociació dels pressupostos es pugui fer amb "màxima normalitat", per tant, amb l'alliberament dels presos. En una entrevista a la Cadena Ser, Aragonès ha assenyalat que el govern espanyol també està personat a la causa de l'1-O a través de l'advocacia general de l'Estat. D'altra banda, sobre la reunió d'aquesta tarda entre el líder de Podem, Pablo Iglesias, i el líder d'ERC, Oriol Junqueras, a Lledoners, Aragonès ha considerat que es parlarà més de "política amb sentit ampli amb visió d'Estat que de procediments concrets com els pressupostos". Aragonès ha afirmat que per poder negociar els pressupostos ha d'haver una situació de normalitat institucional que, segons ha dit, "avui no es produeix". Preguntat per si es demana al govern de Sánchez que actuï de la mateixa manera que Rajoy en relació amb la justícia, el vicepresident ha respost que li demana al govern espanyol que posi de la seva part i ha recordat que no només està personat a la causa a través de la fiscalia sinó que també ho està a través de l'advocacia general de l'Estat.  "Hi ha diferents mecanismes perquè quedi clar que el compromís de l'Estat està en la línia de normalitzar al màxim. Hi ha bones paraules de ministres dient que no estan d'acord amb la presó preventiva, ho valorem. Valorem les bones paraules i l'esforç de Pablo Iglesias. Però s'ha de traslladar en fets perquè hi ha persones que continuen a la presó", ha argumentat. Segons Aragonès, la decisió la pren un jutge, però el govern espanyol és part del procediment i, com a part, també es pot posicionar. L'advocacia de l'Estat està personada a la causa de l'1-O i haurà de formular properament escrits d'acusació, juntament amb la Fiscalia i l'acusació popular exercida per VOX. En aquests escrits hauran de fixar els delictes i les penes que sol·liciten i el tribunal mai podrà condemnar els acusats més enllà de la petició que hagin fet les acusacions. Segons fonts del Ministeri de Justícia, l'advocacia de l'Estat es podrà pronunciar sobre tots els delictes, inclòs el de rebel·lió, encara que inicialment es va personar a la causa pel delicte de malversació. En aquest sentit, ha assegurat que la direcció d'ERC prendrà la decisió sobre la posició respecte als pressupostos a mesura que avanci el tràmit parlamentari i ha assenyalat que el projecte dels comptes encara no s'ha presentat al Congrés. En referència a la reunió que Iglesias i Junqueras mantindrà aquesta tarda a Lledoners, Aragonès ha considerat que "es parlarà més de política en sentit ampli i amb visió d'estat que de procediments concrets com els pressupostos". Aragonès es reunirà aquesta tarda amb la ministra d’Economia i Empresa, Nadia Calviño, a Madrid. Una reunió que el també titular d'Economia ha qualificat "d'exploratòria". Aragonès ha afegit que ha parlat un parell de vegades per telèfon amb la ministra i que la reunió estava pendent i que ha coincidint amb el debat de pressupostos. "El que ens preocupa com a Govern és com ens preparem en un entorn econòmic en el que tot i les bones xifres hi ha algunes amenaces series", ha assegurat posat d'exemple l'augment de preus de les energies. En aquest context, ha assegurat que en la reunió es mirarà com poden col·laborar els dos governs per enfortir l'economia catalana. Finalment, Aragonès ha refermat la seva aposta pel diàleg i ha assegurat que el Govern està disposat a parlar "amb qui està a les antípodes". "Si Casado diu que vol una reunió, ens hi reuniríem", ha afegit.

Summary: Aragonès creu que Sánchez té "diferents mecanismes" per fer un gest amb els presos i assenyala l'advocacia de l'Estat


El president de la Generalitat, Quim Torra, ha fet una crida aquest diumenge a la ciutadania a "autoconfinar-se tant aviat com sigui possible" i que només surtin de casa a treballar els sectors de l'alimentació, l'atenció i assistència sanitària i els serveis essencials.  En una compareixença, Torra ha emplaçat tots els treballadors, ciutadans i empresaris a fer un "acte de responsabilitat i de generositat amb un compromís cívic i solidari" i facin una "aturada de país". El cap del Govern ha reclamat així "cessar tota activitat que no sigui imprescindible". Torra ha criticat el president Sánchez per "recentralitzar" i ha avisat que la Generalitat "seguirà prenent decisions".

Summary: Torra fa una crida als ciutadans a "autoconfinar-se" i reclama "cessar tota activitat que no sigui imprescindible"


Bankia va obtenir un benefici net atribuït de 739 milions d'euros els tres primers trimestres d'aquest any, cosa que suposa l'1,1% més que en el mateix període de l'any passat. El conseller delegat de l'entitat, José Sevilla, ha explicat que els resultats s'han obtingut gràcies a la bona marxa del negoci bancari i al descens de les dotacions per cobrir provisions i deteriorament d'actius tòxics que fins al setembre han sumat 5.480 milions d'euros, cosa que suposa un descens del 13,3% en relació amb els 6.323 milions d'euros que es van destinar els nou primers mesos de l'any passat.  El marge d'interessos, la línia dels compte de resultats que mesura l'activitat ordinària d'un banc, va aportar 1.467 milions d'euros, amb un retrocés del 10,1% en relació amb al setembre de l'any passat, un descens que s'explica per l'escenari de baixos tipus d'interès que segueix impactant negativament en la cartera creditícia, segons justifica l'entitat.  Els ingressos per comissions han crescut el 4,1% fins ingressar 636 milions d'euros, fruit d'un increment dels clients.  El marge brut s'ha situat en 2.398 milions d'euros, el 2,5% menys i el marge net abans de provisions s'ha situat en 1.247 milions d'euros, amb un descens del 3,1%. La solvència de l'entitat va registrar una taxa de 14,16% en termes CET 1 BIS III 'fully loaded', cosa que suposa 34 punts bàsics més que en el trimestre anterior. Aquesta taxa no inclou les plusvàlues obtingudes en les carteres de deute sobirana que si es tinguessin en compte elevarien la taxa de solvència fins el 14,55%.

Summary: Bankia guanya 739 milions d'euros fins al tercer trimestre, l'1% més que l'any passat


La portaveu del Govern, Meritxell Budó, ha insinuat que és el Tribunal Suprem qui prevarica amb l'avís a les juntes de tractament sobre el confinament dels líders independentistes empresonats. Durant la roda de premsa telemàtica d'aquest dimarts al migdia, la consellera de Presidència ha demanat al Suprem que "deixi treballar" a les juntes de tractament, que han de decidir avui si els presos amb l'article 100.2 -com és el cas dels independentistes empresonats- poden passar el confinament a casa seva. Budó creu que hi ha base legal perquè els "presos polítics" puguin agafar-se a aquesta mesura, d'acord amb la Secretaria General d'institucions penitenciàries de l'Estat. El Suprem ha avisat avui les presons catalanes que deixar que els líders independentistes passin el confinament a casa pot ser un delicte de prevaricació. En un breu comunicat, fonts de l'alt tribunal han afirmat que, en cas que les juntes de tractament dels centres penitenciaris ho acordin, demanaran explicacions a la direcció i a les juntes perquè "a la major brevetat expliquin el fonament jurídic que justifica aquesta decisió" i s'identifiqui "de forma nominal" els funcionaris que han votat a favor d'aquest acord. "Això s'emmarcaria en l'exigència de responsabilitats penals per la possible comissió d'un delicte de prevaricació", avisen.

Summary: Budó insinua que és el Suprem qui prevarica amb l'avís a les juntes de tractament pel confinament dels "presos polítics"


El conseller d'Interior, Miquel Buch, i el director general de la Policia, Andreu Joan Martínez, han volgut mostrar el seu suport al cos dels Mossos d'Esquadra després que la Fiscalia Superior de Catalunya hagi anunciat que obre diligències per investigar per què els agents no van "dissuadir" els membres dels CDR que van tallar l'AP7 dissabte i que van aixecar les barreres de diversos peatges el diumenge. Després de conèixer aquesta decisió, Buch i Martínez reiteren que l'actuació policial va ser correcta i proporcionada, segons han explicat a l'ACN fonts d'Interior, la més adequada per garantir la seguretat ciutadana i el dret a la mobilitat.

Summary: Buch dona suport als Mossos després que fiscalia hagi anunciat que els investigarà per l'actuació del cap de setmana


El govern espanyol fa marxa enrere i insisteix ara que l'arribada de turistes es farà a partir de l'1 de juliol. Tot i que la ministra Reyes Maroto ha dit aquest matí que els controls fronterers amb França i Portugal s'aixecarien el 22 de juny i els turistes d'aquests països ja podrien començar a venir, l'executiu ha enviat una nota "aclaridora" afirmant els controls "podran prorrogar-se més enllà de l'estat d'alarma" i que "la mobilitat internacional segura es farà a partir de l'1 de juliol". Des del ministeri d'Indústria diuen que es mantenen "contactes permanents" amb la Comissió Europea per "coordinar i harmonitzar l'eliminació progressiva de les restriccions" i que Interior també parla amb França i Portugal per "coordinar" les mesures. La confusió generada per la ministra Reyes Maroto arriba després que, en una trobada amb periodistes internacionals, afirmés que amb l'aixecament de l'estat d'alarma, s'eliminarien els controls terrestres amb França i Portugal.  "Vull confirmar que a partir del 22 de juny les restriccions de mobilitat terrestre amb França i Portugal s'eliminaran", havia dit Maroto, afegint també que "en principi" també cauria la quarantena. "Es permetrà recuperar a turistes francesos i de Portugal, per via terrestre, ja que ara hi ha una restricció important en la mobilitat", havia afegit la ministra.  Segons Maroto, l'Estat espanyol ja treballa en aconseguir acords bilaterals amb França i Portugal per establir les condicions de la reobertura i eliminar la petició de quarantenes. En aquest sentit, des del ministeri d'Indústria precisaven que l'aixecament dels controls no implica la reobertura total de les fronteres. Fonts del ministeri d'Exteriors, però, admetien desconèixer la qüestió i remetien a la nota "aclaridora" que ha acabat enviant Indústria. Tampoc a Interior, que té les competències en fronteres, tenien coneixement dels plans d'aixecar controls.  De fet, l'anunci de la ministra fins i tot ha generat "sorpresa" a Portugal. En declaracions a l'Agència de Notícies de Portugal, el ministre d'exteriors portuguès, Augusto Santos Silva, ha criticat que la decisió no s'havia adoptat en cooperació entre tots dos estats tal com reclama Brussel·les. Per això, Lisboa ha demanat explicacions al govern de Pedro Sánchez. El ministre portuguès també ha lamentat que el govern de Sánchez imposés una quarantena als viatgers que entrin a Espanya de forma "unilateral". "Desafortunadament s'estan succeint declaracions de ministres espanyols que no estan dins del marc de cooperació", ha dit Santos Silva.

Summary: El govern espanyol fa marxa enrere i diu ara que l'arribada de turistes serà a partir de l'1 de juliol


El president del PP, Pablo Casado, ha negat qualsevol "responsabilitat penal" en el cas del màster després que la jutgessa que ho instrueix, Carmen Rodríguez-Medel, hagi demanat al Tribunal Suprem que l'investigui perquè veu indicis de delicte per prevaricació administrativa i suborn impropi. Casado ha comparegut davant els mitjans per reiterar que no ha fet res irregular i ha lamentat que s'hagi "posat massa el focus" en aquest cas, del qual afirma que ha donat "excessives" explicacions en aquests quatre mesos. Ha afirmat, a més, que té "absoluta tranquil·litat", que confia que el Suprem "posi la qüestió en els seus justos termes" i que, per tant, no pensa dimitir. "En absolut", ha dit a preguntes dels periodistes. A més, ha demanat una "reflexió" a periodistes i poder judicial perquè considera que el que se li ha fet a ell amb aquesta polèmica "no se li ha fet mai a ningú a aquest país ni a cap altre". El Tribunal Suprem haurà de decidir, després d'escoltar la Fiscalia, si investiga Casado per aquest cas o si, per contra, ho arxiva. La jutgessa del màster de Pablo Casado, Carmen Rodríguez-Medel, ha elevat la causa al Tribunal Suprem i li demana que investigui el líder del PP perquè veu indicis de delicte per prevaricació administrativa i suborn impropi. En les setmanes prèvies, la jutgessa ha pres declaració a testimonis i d'altres investigats (n'hi ha fins a set) i, un cop recopilada la informació, demana al Tribunal Suprem que es faci càrrec del cas ja que Casado és aforat (diputat al Congrés).  En aquest context, i sense que se sàpiga la decisió que prendrà l'alt tribunal, el president del PP s'ha afanyat per comparèixer davant els mitjans (ha retardat fins i tot un vol a Colòmbia) i ha tornat a defensar la seva innocència. "Tinc l'absoluta tranquil·litat que per la meva part vaig fer tot correcte", ha reblat. El president del PP ha afirmat que sempre ha defensat la seva innocència i que no s'hauria aventurat al procés intern d'elecció com a líders dels populars si no tingués aquesta convicció.  "Jo no estic investigat per cap tribunal i, per tant, no recau sobre mi cap indici de culpabilitat", ha defensat. Casado s'ha mostrat molest i crític amb el fet que el cas del seu màster (cursat fa deu anys) sigui objecte d'aquesta investigació. En aquest sentit, ha avançat que espera que el Tribunal Suprem prengui una decisió ajustada. "Espero que el Tribunal Suprem del regne d'Espanya posi la qüestió en els seus justos termes", ha declarat.  Incita a fer una "reflexió" Casado ha afirmat que seguirà donant les explicacions que calgui però que creu que ha quedat acreditat amb la documentació que ha presentat que no ha comès "cap irregularitat". Per això, demana que es faci una "reflexió" des dels mitjans de comunicació i el poder judicial (al qual assegura que respecta) per tal calibrar la situació. "Ens hem de qüestionar si és normal que el Suprem hagi de recollir això sobre unes irregularitats que no s'han comès i, en tot cas, estarien prescrites", ha valorat.  Casado es queixa d'un tracte injust i defensa que fins ara ha estat sempre "transparent". A més, ha detallat que el curs que va fer era l'habilitava per fer una tesi que, per falta de temps, no va acabar fent. Per això, considera que no és una "titulació finalista" i que, per tant, no es pot parlar de que ningú li va fer "un regal".

Summary: Casado reitera que no té cap "responsabilitat penal" en el cas del màster i afirma que no pensa dimitir


El Port de Tarragona rebrà dos nous creuers al moll de Llevant entre diumenge i dilluns. El primer en arribar, diumenge, serà el ‘Sovereign’, de la companyia Pullmantur, procedent de Toulon, a França. Atracarà al port a les 9.30 hores i marxarà cap a Barcelona a les 20 hores. Es tracta d’un creuer de 268,3 metres d’eslora amb una capacitat per a 2.852 passatgers. D’altra banda, dilluns a les 8 hores arribarà el Pearl II, de la companyia Saga Cruises, procedent de Roses. El vaixell, amb una eslora de 164,35 metres i una capacitat per a 620 creueristes, marxarà cap a València la mateixa tarda de dilluns a les 17 hores.

Summary: Arriben dos nous creuers al Port de Tarragona


El jutjat contenciós número 4 d’Alacant ha paralitzat el canvi de plaques de carrers amb denominacions franquistes a la ciutat accedint a la mesura cautelar proposada pel grup municipal del PP en el seu recurs contra la decisió de la junta de govern local de l’Ajuntament.  Segons que ha confirmat el Tribunal Superior de Justícia (TSJ) del País Valencià aquest dijous, la jutge ordena paralitzar el canvi de retolació i insta al restabliment de les plaques anteriors, a més de la suspensió dels tràmits administratius per al canvi de denominació.  Així mateix, insta a la paralització de tots els tràmits administratius iniciats amb vista al canvi de denominació de les vies afectades així com el lliurament de les comunicacions oportunes a les persones, entitats, organismes afectats i als caps de diferents àmbits i unitats administratives municipals, per fer-los saber que aquest acte administratiu es troba suspès i, per tant, no pot desplegar els seus efectes. La magistrada indica que l’Ajuntament d’Alacant va procedir a substituir les plaques malgrat ser coneixedor que s’ha interposat un record i obert una peça de mesures cautelars. En la seva decisió assenyala que el consistori va actuar de manera “precipitada i immotivada, atès que no concorrien raons d’urgència”.  En la seva decisió, cita una interlocutòria del Suprem del març del 2016 en la quan indica que no es pot executar un acte administratiu recorregut i per al qual s’han adoptat mesures cautelars.  L’Ajuntament d’Alacant va aprovar el juliol del 2016 canviar els carrers relacionats amb la Guerra Civil i el franquisme, aplicant la Llei de la Memòria Històrica. El primer en ser canviat va ser l'avinguda Adolfo Muñoz Alonso, denominant-se de les '27 Constituents'. El portaveu del Partit Popular a l'Ajuntament d'Alacant, Luis Barcala, va presentar un recurs al•legant que s’introduien figures representatives del comunisme i l'esquerra.

Summary: Un jutjat d’Alacant ordena tornar a col·locar les plaques franquistes retirades de la ciutat


Uns lladres han entrat a robar la matinada d'aquest divendres en un bar del carrer Major de Salt (Gironès), a la zona del Barri Vell. És la tercera vegada que ho fan en els dos últims mesos. De fet, els propietaris del bar Can Pep han assegurat que aquest dimarts a la nit ja van intentar entrar-hi però no van poder. Aquesta vegada, els lladres han arrencat la persiana de la porta i han trencat el vidre per poder entrar a dins del local. Una vegada a l’interior s’han emportat uns 300 euros i dues ampolles de licor. A banda dels altres robatoris, els propietaris de l’establiment han assegurat que un dia també els havien atracat a punta de ganivet per emportar-se els diners de la caixa quan estaven a punt de tancar. Aquest robatori és una de les múltiples entrades que han patit els comerços i bars que hi ha en el carrer Major de Salt les últimes setmanes.

Summary: Entren a robar per tercera vegada en dos mesos en un bar del carrer Major de Salt


Els Mossos d'Esquadra han desarticulat un grup format per set persones acusades de cometre catorze robatoris a l'interior de domicilis de Barcelona, Cornellà de Llobregat, El Prat de Llobregat, Barberà del Vallès i el Masnou comesos la segona quinzena d'agost. El grup estava especialitzat en el mètode 'bumping' o amb l'ús de rossinyols, de tal manera que no produïen cap dany al pany. Amb aquesta metodologia, ningú s'adonava del robatori fins que els propietaris accedien al seu domicili. Un cop dins, els lladres sostreien, bàsicament, diners, joies, ordinadors portàtils, telèfons mòbils i aparells electrònics. Els detinguts són cinc homes i dues dones, d'entre 25 i 30 anys, de nacionalitat georgiana i veïns de Santa Coloma de Gramenet. La investigació es va iniciar el juliol del 2017 després de detectar-se un seguit de robatoris amb força en domicilis de Barcelona i l'àrea metropolitana i amb un 'modus operandi' similar. Finalment, el passat 29 d’agost es va localitzar als implicats quan carregaven maletes a l’interior d’un vehicle que estava estacionat a Santa Coloma de Gramenet. Els agents hi van trobar diversos objectes que constaven com sostrets, com joies, rellotges i ordinadors portàtils. També els van intervenir diferents estris utilitzats habitualment per cometre robatoris amb força, com rossinyols i marcadors, entre altres. L’endemà, 30 d’agost, es va realitzar una entrada i perquisició en el domicili dels detinguts, situat a Santa Coloma de Gramenet, on van localitzar més joies, rellotges i ordinadors, així com més eines utilitzades per cometre els robatoris. La investigació continua oberta per tal d’esbrinar si els detinguts poden estar relacionats en altres fets delictius. Mentrestant, els detinguts passaran avui a disposició judicial davant del Jutjat d’Instrucció en funcions de guàrdia de Santa Coloma de Gramenet.

Summary: Els Mossos desarticulen un grup especialitzat en robatoris a l'interior de domicilis de l'àmbit metropolità de Barcelona


Oriol Bohigas ha lliurat a l'Escola Tècnica Superior d'Arquitectura de Barcelona (ETSAB) de la Universitat Politècnica de Catalunya part del seu llegat bibliogràfic, que s'esposarà a la primera planta de la biblioteca que, a partir d'aquest divendres, portarà el seu nom. La documentació inclou, d’una banda, els 34 volums amb la totalitat dels articles a la premsa (1945-2015) que, un cop digitalitzats, oferiran en obert un atles visual escrit inèdit a través de retalls i fragments de diaris. De l’altra, la donació inclou també la biblioteca professional de l’arquitecte al despatx MBM, de  91 metres lineals (4.000 volums) entre llibres i revistes especialitzades en arquitectura, urbanisme i història del segle XIX i XX. Un fons bibliogràfic que constitueix un viatge a través de les geografies intel·lectuals del mateix arquitecte. L'anunci s'ha fet en el marc de l’acte acadèmic de presentació de la Biblioteca Oriol Bohigas, amb la presència dels arquitectes Rafael Moneo, Eduardo Mangada, Pere Joan Ravetllat i l’escriptor Jordi Coca, en què s'ha reconstruït el llegat polièdric de l’arquitecte Oriol Bohigas tant a la ciutat de Barcelona com a la institució. Quatre ponents han glossat la seva figura. El primer ha estat Rafael Moneo a través de la revolució d’Oriol Bohigas com a director de l’ETSAB en els convulsos anys 70; Pere Joan Ravetllat ha situat el llegat de l’arquitecte a la Càtedra de Projectes de l'Escola; Eduardo Mangada ha recordat la figura de l’arquitecte com a ideòleg i visionari de la ciutat olímpica al front de la Regidoria d’Urbanisme de l’Ajuntament de Barcelona i, finalment, Jordi Coca, com a impulsor de la xarxa de biblioteques de Barcelona al llarg del seu mandat com a regidor de Cultura. Motor de recerca i coneixement El fet que la Biblioteca de l’ETSAB rebi el nom de Biblioteca Oriol Bohigas ofereix a la UPC l’oportunitat de reafirmar el poder del llibre i la cultura escrita com a vehicle imprescindible en la construcció de l’arquitectura i el seu significat en el temps, alhora que permet que part del llegat d’aquest mestre arquitecte sigui accessible com a motor de recerca i coneixement per al futur.  Precisament, la subdirectora de publicacions de l'ETSAB, Carolina Garcia, considera que el llegat de l'arquitecte resulta "imprescindible" per a una biblioteca universitària i "enriqueix" els llibres de consulta. Per a Garcia, Bohigas és la "pedra angular" al voltant de la qual es vehicula la trajectòria de l'arquitectura catalana dels últims 80 anys i les seves influències internacionals.  Sobre Oriol Bohigas Oriol Bohigas (Barcelona, 1925) va  finalitzar els seus estudis l’any 1951, moment en què va liderar la recuperació de la modernitat silenciada per la immediata postguerra franquista a través de la seva implicació en el naixement del Grup R. Una primera etapa de la que destaca el seu intens i fructífer intercanvi epistolar amb l’avantguarda exterior, amb iniciatives pioneres com la reconstrucció del pavelló alemany de Ludwig Mies van der Rohe a Barcelona (1955).  Els anys 60 són els de la seva consolidació com a agitador cultural de la realitat arquitectònica del moment. La seva activa col·laboració a la revista Serra d’Or ens ha llegat l’origen d’una ‘arquitectura realista’ que esdevindrà el futur ideològic de l’Escola de Barcelona, terme que va batejar l’any 1969. Com a membre fundador de l’editorial Edicions 62, de la revista Arquitectures Bis (1974-1985), president de la Fundació Miró (1981-1988) i de l’Ateneu barcelonès (2003-2011) i Acadèmic de la Reial Acadèmia de San Fernando, constitueix una biografia intel·lectual que es traça des del món del llibre i la premsa escrita.

Summary: Oriol Bohigas lliura part del seu llegat bibliogràfic a l'Escola Tècnica Superior d'Arquitectura de Barcelona de la UPC